2018-yilgi Davlat dasturi muhokamaga qo‘yildi. Ishtirok eting

Faol tadbirkorlik, innovatsion g‘oyalar va texnologiyalarni qo‘llab-quvvatlash yili deb e’lon qilingan 2018-yilgi Davlat dasturi loyihasi jamoatchilik muhokamasiga qo‘yildi, deb yozadi “Gazeta.uz”. 15-yanvarga qadar davom etadigan muhokamada barcha istovchilar ishtirok etishi mumkin.

237 ta banddan iborat Davlat dasturi loyihasi O‘zbekiston Respublikasi Prezidentining 2017-yilning 22-dekabr kuni Oliy Majlisga tadqim etgan murojaatnomasida ko‘rsatilgan asosiy g‘oya va takliflari hamda 2017–2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida belgilangan asosiy vazifalarni inobatga olgan holda ishlab chiqildi.
Umumxalq muhokamasi yakunlari va kelib tushgan takliflarga ko‘ra, 20-yanvarga qadar Davlat dasturining to‘liq loyihasi tayyorlanadi. Fuqarolarda mamlakat kelajagiga ta’sir o‘tkazish bo‘yicha real imkoniyat mavjud, deyiladi xabarda.